SAPPE เด้ง 6% หลังผนึกพันธมิตรสิงคโปร์ ผุดบริษัทใหม่ “DANONE SAPPE” หวังต่อยอดธุรกิจ
SAPPE เด้ง 6% หลังผนึกพันธมิตรสิงคโปร์ ผุดบริษัทใหม่ "DANONE SAPPE" หวังต่อยอดธุรกิจ โดย ณ เวลา 14.57 น. ราคาอยู่ที่ 17.70 บาท บวก 1 บาท หรือ 5.99% สูงสุด 17.70 บาท ต่ำสุดที่ 16.80 บาท ด้วยมูลค่าซื้อขาย 10.70 ล้านบาท
12 มี.ค. 2562

ผู้สื่อข่าวรายงานว่า ราคาหุ้น บริษัท เซ็ปเป้ จำกัด (มหาชน) หรือ SAPPE ล่าสุด ณ เวลา 14.57 น. อยู่ที่ 17.70 บาท บวก 1 บาท หรือ 5.99% สูงสุด 17.70 บาท ต่ำสุดที่ 16.80 บาท ด้วยมูลค่าซื้อขาย 10.70 ล้านบาท

ด้าน บล.ทิสโก้ ระบุในบทวิเคราะห์ (12 มี.ค.62) แนะนำ “ถือ” SAPPE ราคาเป้าหมาย 18.50 บาท/หุ้น โดยยังคงคำแนะนำเป็น “ถือ”
โดย SAPPE ได้ประกาศร่วมทุนกันบริษัท DANONE สิงคโปร์ จัดตั้งบริษัท DANONE SAPPE Beverage มูลค่าการลงทุนรวม 300 ล้านบาท โดย SAPPE ถือหุ้น 25% และ Danone ถือหุ้น 75%
สำหรับบริษัท DANONE เป็นบริษัท global company มีสินค้าแบรนด์ที่เป็นที่รู้จักแในกลุ่ม นม, โยเกิร์ต, เครื่องดื่มน้ำแร่ โดยแบรนด์ที่รู้จักกันในประเทศไทยได้แก่ น้ำ evian, AQUA เป็นต้น
สำหรับการร่วมทุนครั้งนี้ SAPPE จะช่วยในการผลิตและจำหน่ายสินค้าในกลุ่มผลิตภัณฑ์เครื่องดื่มของ Danone ที่มีอยู่และจะร่วมกันพัฒนาสินค้าใหม่ โดยสินค้าแรกได้เริ่มวางจำหน่ายแล้วได้แก่ เครื่องดื่มแบรนด์ B’lue เป็นน้ำเปล่ากับน้ำที่ให้ความหวานมีจำหน่าย 3 รสชาติ สำหรับแบรนด์ B’lue เองได้มีการจำหน่ายมากว่า 10 ปีแล้วในประเทศจีน อินโดนีเซีย ฟิลิปปินส์ ฮ่องกง และนิวซีแลนด์ มูลค่ายอดขายของ B’lue เองมีประมาณ 35,000 ล้านบาท บริษัทมีแผนในอนาคตจะขยายตลาดไปลาว เมียนมา กัมพูชา
ทั้งนี้ ปรับประมาณการกำไรสุทธิปี 2562-63เพิ่มขึ้นจากคาดเดิม 3-7% คาดรายได้รวมปี 2562 เพิ่มขึ้น 28% โดยหลักๆ มาจากการเริ่มควบรวมงบการเงิน ALL COCO คาดรายได้ ALL COCO ปี 2562 ที่ 364 ล้านบาท และปีต่อไปเติบโตปีละ 5%
โดยรายได้ส่วนใหญ่มาจากการจำหน่ายผลิตภัณฑ์มะพร้าวให้ลูกค้ากลุ่ม Industrial และคาดรายได้จากการผลิตสินค้าให้บริษัทร่วมทุน DANONE SAPPE Beverage ปี 2562 นี้ที่ 200 ล้านบาท และปีต่อไปเติบโต 30% จากฐานต่ำ เนื่องจากเป็นช่วงเริ่มสร้างแบรนด์สินค้าใหม่ในประเทศไทย
อย่างไรก็ตาม คาดบริษัทจะรับรู้ขาดทุนจากบริษัทร่วมทุนนี้ในช่วง 2 ปีแรก เนื่องจากเป็นช่วงทำการตลาด คาดอัตรากำไรขั้นต้นปี 2562-63 จะลดลงอยู่ที่ 34% จากเดิมคาด 34.4% เนื่องจากการร่วมผลประกอบการของ ALL COCO และการผลิตสินค้าให้ Danone ซึ่งมีมาร์จิ้นน้อยกว่า และความผันผวนของต้นทุนวัตถุดิบการผลิตขวดจากเรซินซึ่งคิดเป็นสัดส่วน 10-15% ของต้นทุน และคาดค่าใช้จ่ายในการขายและบริหารจะลดลงเล็กน้อยอยู่ที่ 21% จากค่าการตลาดของ ALL COCO ต่ำกว่า ส่งผลให้คาดกำไรสุทธิปี 2562-63 เติบโต 15% และ 11%
 
ทั้งนี้ จากอุตสาหกรรมเครื่องดื่มในประเทศที่มีปัจจัยลบหลายด้านจากการแข่งขันรุนแรงและความผันผวนของรายได้การส่งออกจากผลกระทบของค่าเงินเป็นหลัก สำหรับการเพิ่มทุนใน ALL COCO และการร่วมทุนกับ DANONE ยังต้องใช้เวลาในการสร้างแบรนด์ ยังคงคำแนะนำ “ถือ” จากราคาหุ้นได้ปรับลงมาสะท้อนผลประกอบการที่ลดลงในช่วงที่ผ่านมาแล้ว เราปรับราคาเป้าหมายใหม่อยู่ที่ 18.50 บาท อ้างอิง PER Sector (-2STD) ยู่ที่ 14X หรือ PEG19F ที่ 1X จากความผันผวนของค่าเงินและต้นทุนวัตถุดิบขวด, Dividend Yield 2562 3.2% ความเสี่ยง : 1) การแข่งขันเครื่องดื่มในประเทศยังคงรุนแรง 2) อัตราแลกเปลี่ยนของค่าเงินประเทศคู่ค้า 3) ความผันผวนของต้นทุนวัตถุดิบขวดจากเรซิ่น